KATUSUUNNITELMASELOSTUS 2.10.2020

Lahden kaupunki

Kaupunkiympäristö

Kunnallistekniikka

Kaupungin osa: Villähde

Kadun nimi: Kurenniityntie

1. Kohde ja lähtökohdat

Suunnittelualue sijaitsee Lahden kaupungissa Villähteen kaupunginosassa. Alueella on voimassa oleva asemakaava. Katusuunnitelman muutos on suunniteltu hidastamaan liikennettä uuden päiväkodin läheisyydessä ja luomaan turvallisen jalankulkuyhteyden leikkialueelle ja päiväkotiin.

2. Liikenteelliset ratkaisut

Suunnittelualueella Kurenniityntie on nykyisin ajoradaltaan noin 6m leveä tonttikatu, jossa ei ole erillistä jalkakäytävää. Nykyinen jalankulkuyhteys päättyy 90 asteen mutkaan.

Suunnitelmassa on esitetty Kurenniityntien mutkaan suojatie, jonka kautta on kevyenliikenteen kulku edelleen Syreenitielle ja suunnitellulle Kurenniityntien jalkakäytävälle. Jalkakäytävä jatkuu Kurenniityntien itäpuolella päiväkodin edustalta suunnitellulle, korotetulle suojatielle. Suojatien yli on kulkuyhteys Tuomen leikkialueelle ja edelleen puistoväylää pitkin Kuusamantielle.

Suunnittelualueella Kurenniityntien ajorataa kavennetaan 5m leveäksi.

Alvontien liittymä on suunnitelmassa muotoiltu uudelleen ja siihen on lisätty suojatie.

Kiinteistöliittymiin ajo tapahtuu madalletun reunakiven yli.

3. Pintamateriaalit ja rakenteet

Ajoratojen ja jalkakäytävien kulutuskerrokset ovat asfalttia. Ajoradan reunakivet ovat betonia.

4. Kuivatus ja vesihuolto

Ajoradan ja jalkakäytävien kuivatusta varten lisätään ritiläkantisia kaivoja ja hulevesiviemäröintiä. Jalkakäytävän ulkoreunalle muotoillaan painanteet.

5. Valaistus

Kadulla on nykyinen katuvalaistus, joka sovitetaan katusuunnitelmamuutokseen.

6. Katu- ja ylläpitoluokka

Katu- ja ylläpitoluokkiin ei ole suunniteltu muutoksia.

7. Suunnitelman laatijat ja yhteyshenkilöt

Katusuunnitelma on laadittu Ramboll Finland Oy:n toimesta Lahden kaupungille. Projektipäällikkönä hankkeessa on toiminut Anssi Vaittinen ja suunnittelijana Hanna-Kaisa Pihkola. Lahden kaupungin kunnallistekniikan kadunpito on ohjannut suunnittelua. Yhteyshenkilönä Lahden kaupungilla toimii toimistoinsinööri Elsa Keskiväli.